SL Uradni list Evropske unije C 374/7

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 374/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„LUCQUES DU LANGUEDOC“

EU št.: FR-PDO-0005-01375 – 24.9.2015

ZOP ( X ) ZGO ( )

1. Ime

„Lucques du Languedoc“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Oljka „Lucques du Languedoc“ je cela zelena oljka, ki ni ne počena ne zarezana. Razgrenjena je v alkalni raztopini in se trži v ohlajeni ali pasterizirani slanici.

Plod in koščica imata značilen videz: plod je zelene barve, asimetričen in ima obliko polmeseca. Meso je svetle barve. Koščica je v obliki polmeseca.

Povrhnjica je tanka in nenagubana. Lahko je nekoliko izbočena.

Po okusu so za oljko „Lucques du Languedoc“ značilni:

— posebna tekstura: glede na metodo senzorične analize Mednarodnega sveta za oljke mora imeti trdoto ≥ 2,5 na lestvici do 10, vlaknatost ≤ 3,5 na lestvici do 10 in hrustljavost ≥ 2 na lestvici do 10;

— zaznava grenkega ali rahlo kislega okusa ali brez njega;

— nežen vonj, ki spominja na avokado ali avokado z maslom in včasih celo na sveže lešnike ali pokošeno seno;

— zmerna zaznava slanega okusa.

3.3 Krma (samo za proizvode živalskega izvora) in surovine (samo za predelane proizvode)

Oljke izhajajo samo iz sorte Lucques.

3.4 Posebne faze proizvodnje, ki jih je treba izvajati na opredeljenem geografskem območju

Proizvodnja, obiranje in predelava oljk morajo potekati na geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Če se pasterizacija izvaja, mora potekati na geografskem območju.

Oljke „Lucques du Languedoc“ so namreč občutljiv proizvod, s katerim je treba pazljivo ravnati, zato jih je treba dati v slanico in nato po možnosti pasterizirati čim bližje kraja obiranja. Sicer pa je obvezno izvajanje pasterizacije na območju utemeljeno z znanjem, ki so ga gospodarski subjekti pridobili o organoleptičnih lastnostih proizvoda in njegovi občutljivosti. Tako se zaradi strokovnega znanja gospodarskih subjektov iz sektorja ohranjajo značilnosti proizvoda tudi po pasterizaciji. Če se ta korak izvede na geografskem območju, se lahko proizvodi hitro pregledajo, s čimer se omeji učinek pasterizacije na kakovost proizvoda.

Dovoljena velikost oljk je največ 37 plodov na 100 gramov.

Serije morajo biti enotne po barvi in velikosti.

Oljke, ki imajo napake, navedene v nadaljevanju, ne presegajo 3 % uporabljenih oljk:

— naguban plod,

— poškodovana povrhnjica, ki ne vpliva na pulpo,

— poškodbe, ki jih povzroča oljčna muha,

— poškodbe povrhnjice, nastale zaradi toče,

— prisotnost pecljev,

— oljke spremenljive barve.

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Geografsko območje oljk „Lucques du Languedoc“ se razprostira po zahodnem delu departmaja Aude in vzhodnem delu departmaja Hérault. Sestavljajo ga občine naslednjih kantonov (Uradna geografska razdelitev glede na inštitut Insee z dne 1. januarja 2015):

departma Aude:

Coursan, Narbonne-1, Narbonne-2, Narbonne-3, Sallèles-d'Aude, Fabrezan (občini Luc-sur-Orbieu in Saint-André-de-Roquelongue); Lézignan-Corbières (občine Argens-Minervois, Cruscades, Homps, Ornaisons, Tourouzelle); Rieux-Minervois (razen občin Cabrespine, Castans, Citou, Lespinassière, Limousis, Trassanel); Sigean (občine La Palme, Peyriac-de-Mer, Portel-des-Corbières, Roquefort-des-Corbières, Sigean); Trèbes (občine Badens, Blomac, Bouilhonnac, Floure, Marseillette, Trèbes); Villemoustaussou (občina Malves-en-Minervois.Aniane);

departma Hérault:

Agde, Béziers-2, Béziers-3, Cazouls-lès-Béziers, Frontignan, Lattes, Mèze, Montpellier-1, Montpellier-2, Montpellier-3, Montpellier-4, Montpellier-5, Montpellier - Castelnau-le-Lez, Pézenas, Pignan, Béziers-1 (razen občine Valras-Plage); Clermont-l'Hérault (občine Aspiran, Bédarieux, Bousquet-d'Orb, Brignac, Canet, Ceyras, Clermont-l'Hérault, Lacoste, Liausson, Mérifons, Mourèze, Nébian, Octon, Paulhan, Saint-Félix-de-Lodez, Salasc, La Tour-sur-Orb, Valmascle, Villemagne-l'Argentière, Villeneuvette); Le Crès (občini Le Crès in Vendargues); Gignac (razen občin Argelliers in La Boissière); Lodève (občine Le Bosc, Brissac, Causse-de-la-Selle, Celles, Fozières, Lauroux, Lavalette, Lodève, Olmet-et-Villecun, Pégairolles-de-Buèges, Pégairolles-de-l'Escalette, Poujols, Le Puech, Saint-André-de-Buèges, Saint-Étienne-de-Gourgas, Saint-Jean-de-Buèges, Saint-Jean-de-la-Blaquière, Saint-Privat, Soubès, Soumont, Usclas-du-Bosc); Lunel (občini Saint-Just in Saint-Nazaire-de-Pézan); Mauguio (razen občin La Grande-Motte, Palavas-les-Flots, Valergues); Saint-Gély-du-Fesc (občine Combaillaux, Murles, Prades-le-Lez, Saint-Clément-de-Rivière, Saint-Gély-du-Fesc, Teyran, Le Triadou, Vailhauquès); Saint-Pons-de-Thomières (razen občin Boisset, Cambon-et-Salvergues, Cassagnoles, Castanet-le-Haut, Colombières-sur-Orb, Courniou, Ferrals-les-Montagnes, Ferrières-Poussarou, Fraisse-sur-Agout, Mons, Olargues, Pardailhan, Prémian, Rieussec, Riols, Rosis, Saint-Étienne-d'Albagnan, Saint-Julien, Saint-Martin-de-l'Arçon, Saint-Pons-de-Thomières, Saint-Vincent-d'Olargues, Salvetat-sur-Agout, Le Soulié, Vélieux, Verreries-de-Moussans).

5. Povezava z geografskim območjem

Posebnosti geografskega območja

Naravni dejavniki

Posebnosti geografskega območja oljk „Lucques du Languedoc“, ki je na jugovzhodu odprto na morje, na severu pa zamejeno z gorami, so:

— srednja nadmorska višina in posebna vrsta tal: amfiteater, ki ga oblikuje veriga gričev in je odprt na Sredozemsko morje, je večinoma apnenčasto območje s tlemi, ki imajo filtracijsko sposobnost in so malo hidromorfna ter ugodna za oljčna drevesa Lucquier. Oljke „Lucques du Languedoc“ se gojijo na nadmorski višini, ki ne presega 400 metrov, predvsem na južni strani zmerno strmih pobočij, kjer je veliko sonca, ali po možnosti na severni strani, če je zemlja zelo primerna, ali v starih sadovnjakih na zelo izpostavljenih legah;

— sredozemsko podnebje: maloštevilnim deževnim dnem ustreza veliko število sončnih dni, ki se giblje med 2 500 in 2 900 urami sonca na leto. Kombinacija teh dveh dejavnikov, ki se jima pridružuje prisotnost dveh vetrov – mistrala, ki piha s severovzhoda, in tramontane, ki piha s severozahoda, ustreza podnebnim pogojem, ki spodbujajo opraševanje sorte Lucques spomladi. Dejansko je njen čas cvetenja med najzgodnejšimi, njeno opraševanje pa poteka maja, kar je približno 15 dni prej kot pri drugih sortah.

Človeški dejavniki

Območje geografskega porekla oljk „Lucques du Languedoc“ leži ob izhodu iz soteske reke Hérault. To je zgodovinska zibelka sorte Lucques in vloženih zelenih oljk v regiji Languedoc.

Sorta Lucques je zahtevnejša od drugih lokalnih sort, kar zadeva temperaturo (sorta slabo prenaša mraz), veter in opraševanje (drevo ni samoopraševalno, zato pri opraševanju potrebuje zunanjo pomoč).

Kljub pridelovalnim posebnostim so kakovost pridobljenih proizvodov, navezanost kmetov na to drevo in njegov plod, pozneje pa plačilo za izvoz oljk zadostovali, da se je začela sorta lokalno gojiti, čeprav je ni bilo mogoče razširiti v druge francoske regije.

Oljka „Lucques du Languedoc“, ki se tradicionalno obira zelena, ker jo je lažje konzervirati kot črne oljke, ima zelo nežno povrhnjico, zaradi česar jo je treba pazljivo obirati (ročno) in predelovati (dolgo namakanje v sodi, spiranje in vlaganje v slanico, da ne bi razpokala, po t. i. metodi „nepopolnega mlečnokislinskega vrenja“). To popolno strokovno znanje, ki so ga sčasoma pridobili pridelovalci oljk iz regije Languedoc, daje tej oljki svojstven značaj.

Posebnosti proizvoda

Oljka „Lucques du Languedoc“ je cela zelena namizna oljka. Vsaka serija oljk mora biti sortirana po velikosti (kalibrirana) ter enotna po barvi in velikosti.

Po okusu je za oljko „Lucques du Languedoc“ značilna posebna tekstura: oljka je trda, ne pa hrustljava. Je malo vlaknasta. Zanjo sta značilna nežen vonj, ki spominja na avokado ali avokado z maslom in včasih celo na sveže lešnike ali pokošeno seno, in zmerna zaznava slanega okusa.

Poleg tega se oljke „Lucques du Languedoc“ od drugih oljk razlikujejo po tem, da so asimetrične, koščico pa imajo v obliki polmeseca.

Vzročna povezava med geografskim območjem in kakovostjo ali značilnostmi proizvoda

Oljke „Lucques du Languedoc“ imajo na geografskem območju s posebnimi naravnimi značilnostmi že stoletja idealne pogoje, ki so na naraven način podprli izpopolnjevanje gojenja oljk v regiji Languedoc.

Da bi se lahko oljka „Lucques du Languedoc“ razcvetela, mora imeti oljčno drevo po možnosti posebne podnebne pogoje, med katerimi sta vetra mistral in tramontana, ki skupaj omogočata, da je uspešno pripravljeno na zelo kratko občutljivo obdobje opraševanja (anemofilno opraševanje traja dva do tri dni). Ta sorta je torej posebej dobro prilagojena na podnebne razmere geografskega območja.

Posebni naravni pogoji ter znanje in izkušnje pridelovalcev oljk dajejo oljkam „Lucques du Languedoc“ njihove lastnosti: redno obrezovanje dreves tako omogoča, da se obirajo plodovi, ki so po velikosti primerni za vložene oljke. Poleg tega se zaradi ročnega obiranja zelenih oljk Lucques ohrani celovitost te oljke z nežno in občutljivo povrhnjico. Oljke so nazadnje razgrenjene z alkalno raztopino po t. i. metodi „nepopolnega mlečnokislinskega vrenja“, pri katerem se gostota in trajanje namakanja spreminjata glede na uporabljene oljke. Tudi pri vlaganju v slanico je posebna pozornost namenjena koncentraciji soli, da bi se ohranil značilen okus oljk „Lucques du Languedoc“.

Zaradi take predelave oljk, ki je z leti postala profesionalna, se lahko pridobijo oljke z značilno teksturo in vonjem.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-6b536fcc-24f9-46c4-ac48-f03ca2b93099/telechargement

(1) UL L 343, 14.12.2012, str. 1.